32005D0005
L 002/12
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 27 декември 2004 година
за определяне на условията за сравнителните опити и изследвания в Общността върху семена и размножителен материал от някои земеделски растителни видове, зеленчукови култури и лози, съгласно Директиви 66/401/ЕИО, 66/402/ЕИО, 68/193/ЕИО, 92/33/ЕИО, 2002/54/ЕО, 2002/55/ЕО, 2002/56/ЕО и 2002/57/ЕО на Съвета за 2005-2009 г.
(нотифицирано под номер С(2004) 5264)
(текст от значение за ЕИП)
(2005/5/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 66/401/ЕИО на Съвета от 14 юни 1966 г. относно търговията със семена от фуражни култури (1), и по-специално член 20, параграфи 3, 4 и 5 от нея,
като взе предвид Директива 66/402/ЕИО на Съвета от 14 юни 1966 г. относно търговията със семена от зърнени култури (2), и по-специално член 20, параграфи 3, 4 и 5 от нея,
като взе предвид Директива 68/193/ЕИО на Съвета от 9 април 1968 г. относно търговията с материал за вегетативно размножаване на лози (3), и по-специално член 16, параграфи 3, 4 и 5 от нея,
като взе предвид Директива 92/33/ЕИО на Съвета от 28 април 1992 г. относно търговията със зеленчуков размножителен и посадъчен материал, различен от семена (4), и по-специално член 20, параграфи 4, 5 и 6 от нея,
като взе предвид Директива 2002/54/ЕО на Съвета от 13 юни 2002 г. относно търговията със семена от цвекло (5), и по-специално член 26, параграфи 3, 4 и 5 от нея,
като взе предвид Директива 2002/55/ЕО на Съвета от 13 юни 2002 г. относно търговията със семена от зеленчукови култури (6), и по-специално член 43, параграфи 3, 4 и 5 от нея,
като взе предвид Директива 2002/56/ЕО на Съвета от 13 юни 2002 г. относно търговията с посадъчен материал от картофи (7), и по-специално член 20, параграфи 3, 4 и 5 от нея,
като взе предвид Директива 2002/57/ЕО на Съвета от 13 юни 2002 г. относно търговията със семена от маслодайни и влакнодайни култури (8), и по-специално член 23, параграфи 3, 4 и 5 от нея,
като има предвид, че:
(1)
В Директиви 66/401/ЕИО, 66/402/ЕИО, 68/193/ЕИО, 92/33/ЕИО, 2002/54/ЕО, 2002/55/ЕО, 2002/56/ЕО и 2002/57/ЕО се предвижда Комисията да приеме необходимите разпоредби за прилагане в Общността на сравнителните опити и изследвания върху семена и размножителен материал.
(2)
Техническите условия за извършване на опитите и изследванията са определени от Постоянния комитет по семена и посадъчен материал за земеделие, градинарство и горско стопанство.
(3)
На 21 юни 2004 г. на интернет страницата на общностните институции бе публикуван търг за проекти за осъществяване на тези опити и изследвания (9).
(4)
Офертите бяха оценени по критериите за избор и възлагане, определени в обявата на търга. Необходимо е да се определят проектите, организациите, отговарящи за извършване на изследванията, стойността и максималният размер на финансовото участие на Общността, съответстващо на 80 % от избираемите разходи.
(5)
Сравнителните опити и изследвания в Общността следва да бъдат извършени през периода 2005-2009 г. върху семена и размножителен материал от 2004 г., като всяка година с писмено споразумение между оторизиращото лице на Общността и организацията изпълнител, се определят условията за осъществяване на опитите и изследванията, както и избираемите разходи и максималното финансово участие на Общността.
(6)
По отношение на опитите и изследванията, чието осъществяване изисква повече от година, следва да се предвиди, при наличие на необходимите кредити, Комисията да разрешава извършването на част от тези опити и изследвания след първата година, без да се консултира допълнително с Постоянния комитет по семена и посадъчен материал за земеделие, градинарство и горско стопанство.
(7)
Необходимо е да се гарантира достатъчна представителност на извадките, използвани за тези опити и изследвания, поне за някои избрани растения.
(8)
Би трябвало държавите-членки да участват в сравнителните опити и изследвания в Общността, доколкото семената от съответните растения обикновено се засаждат или продават на тяхна територия, така че да има гаранция, че ще бъдат направени подходящите заключения.
(9)
Мерките, предвидени в настоящото решение, са в съответствие със становището на Постоянния комитет по семена и посадъчен материал за земеделие, градинарство и горско стопанство,
ПРИЕ НАСТОЯЩОТО РЕШЕНИЕ:
Член 1
Сравнителните опити и изследвания в Общността се осъществяват през периода 2005-2009 г. върху семената и размножителния материал, посочени в приложението.
Избираемите разходи, както и максималното финансово участие на Общността в опитите и изследванията за 2005 г., са посочени в приложението.
Условията за извършване на опитите и изследванията се съдържат в приложението.
Член 2
Доколкото размножителният и посадъчният материал от растенията, изброени в приложението, обикновено се засаждат или търгуват на тяхна територия, държавите-членки вземат проби от този материал и ги предоставят на Комисията.
Член 3
При наличие на необходимите кредити, Комисията може да вземе решение да продължи от 2006 г. до 2009 г. опитите и изследванията, предвидени в приложението.
Максималното финансово участие на Общността, съответстващо на 80 % от избираемите разходи за опит или изследване, продължени при тези условия, не може да надвишава размера, посочен в приложението.
Член 4
Адресати на настоящото решение са държавите членки.
Съставено в Брюксел на 27 декември 2004 година.